Sanef veroordeel intimidasie van joernalisteMK-veterane by die #OccupyLuthuliHouse-veldtog op 5 September 2016 (Foto: @eNCA, Twitter) Volgens Sanef is joernaliste wat verslag gedoen het oor die #OccupyLuthuliHouse-veldtog deur lede van die Umkhonto weSizwe-vereniging vir militêre veterane aangeval en geteister. Lede van die vereniging, wat in militêre uniforms geklee was, het joernaliste glo rondgestamp, beledig en probeer om hul kameras af te neem. “Sommige van die joernaliste is agtertoe gestamp en so verhoed om naby die ANC-beamptes, insluitende die sekretaris-generaal, Gwede Mantashe, te kom wat uitgekom het om die skare en die joernaliste toe te spreek,” het Sanef in ŉ verklaring gesê. Die forum het ŉ beroep op die ANC en die MK-veterane gedoen om beter opleiding aan hul veiligheidspersoneel en vennote te gee sodat joernaliste toegelaat kan word om hul werk ongehinderd en in ŉ veilige omgewing te verrig. “Maandag se voorval kom kort ná verskeie voorvalle gedurende die munisipale verkiesing waar joernaliste óf geïntimideer óf selfs aangerand is terwyl hulle openbare geleenthede bygewoon het,” het Sanef gesê. Die forum het die optrede van die SAPD en die Johannesburgse Metropolisie teenoor joernaliste geloof en gesê hulle help die joernaliste om hul pligte te kan uitvoer.